Úvod

Neodôvodnená vojenská agresia Ruska voči Ukrajine a jeho využívanie energie ako zbrane vyvolali bezprecedentnú energetickú krízu. Spôsobili prudký nárast cien energií a ohrozili našu bezpečnosť dodávok energie. Rozhodnutie Ruska prerušiť dodávky cez plynovod Nord Stream1 predstavuje novú fázu tejto krízy.

Európska únia konala jednotne. Plán a nariadenie na zníženie dopytu po plyne, ako aj núdzové opatrenia v podobe intervencií na trhoch s energiami, ktoré navrhla Komisia, už ovplyvňujú priebeh tejto zimy. Únia teraz od začiatku ruskej agresie znižuje svoju spotrebu plynu. Postupné ukončenie využívania ruských palív sa zrýchlilo a v septembri 2022 už predstavovali len 9 % našich dodávok plynu prostredníctvom plynovodu, resp. 14 % pri zahrnutí LNG, a to v porovnaní s rokom 2021, keď podiel ruských dodávok plynu prostredníctvom plynovodu predstavoval 41 %, resp. 45 % vrátane LNG. Posilnená spolupráca so spoľahlivými dodávateľmi vykompenzovala prudký pokles dodávok plynu z Ruska. Naše úrovne naplnenia zásobníkov plynu dosahovali v polovici októbra viac ako 91 %. Teraz sme v silnejšej pozícii ako pred niekoľkými mesiacmi.

Napriek týmto opatreniam je situácia na začiatku tejto zimy naďalej mimoriadne náročná. Európski odberatelia a podniky musia čeliť príliš vysokým a nestálym cenám. Nepredvídateľné udalosti, ako napríklad sabotáž plynovodu, môžu ďalej narušiť našu bezpečnosť dodávok energie. Napätie na trhoch s plynom pravdepodobne pretrvá aj po zime.

Európska rada na svojom neformálnom zasadnutí 6. októbra v Prahe, ministri energetiky na neformálnom zasadnutí 12. októbra a Európsky parlament vo svojom uznesení o reakcii EÚ na zvýšenie cien energií v Európe požiadali Komisiu, aby navrhla opatrenia na koordináciu solidárneho úsilia, zabezpečenie dodávok energie, stabilizáciu cenových hladín a podporu domácností a podnikov, ktoré čelia vysokým cenám energií.

Predsedníčka von der Leyenová vo svojom liste hlavám štátov a predsedom vlád predstavila plán ďalšieho postupu na základe štyroch súborov opatrení: zníženie ceny dovozu plynu bez ohrozenia našej bezpečnosti dodávok energie, spolupráca s členskými štátmi s cieľom obmedziť ceny na trhu so zemným plynom, obmedzenie vplyvu cien plynu na ceny elektriny pri zachovaní rovnakých podmienok na jednotnom trhu a urýchlenie nášho prechodu na energetickú nezávislosť. Takisto treba naliehavo prijať opatrenia na posilnenie schopnosti EÚ čeliť možným útokom zameraným na kritickú infraštruktúru, a preto Komisia okrem tohto balíka opatrení v oblasti energetiky predstavuje návrh odporúčania Rady o posilnení odolnosti kritickej infraštruktúry.

Komisia dnes predkladá posilnený rámec opatrení na vykonávanie tohto plánu a reaguje na energetické výzvy tejto zimy, a zároveň sa pripravuje na ďalšiu zimu.

Európa môže stavať na svojich silných stránkach využitím jednotného trhu na uskutočnenie spoločných nákupov a udržanie trhových cien pod kontrolou, a to aj obmedzovaním prudkých nárastov cien a čo najlepším využívaním existujúcej infraštruktúry na zabezpečenie toho, aby plyn prúdil tam, kde ho najviac treba.

Je najvyšší čas konať vzhľadom na blížiacu sa zimu a obdobie po nej. Nové opatrenia týkajúce sa energetiky, ktoré dnes boli navrhnuté, sú mimoriadne a dočasné. Sú reakciou na súčasnú krízu a predstavujú riešenie, ktoré ponúka okamžitú úľavu. Vytvárajú však aj základ pre štruktúrovanejšie opatrenia, ktoré ďalej posilnia odolnosť a efektívnosť energetickej únie.

Komisia na základe súčasných opatrení predloží bežné legislatívne návrhy na posúdenie spoluzákonodarcom, ktorí budú zohrávať kľúčovú úlohu pri zabezpečovaní toho, aby Európa mala aj po súčasnej kríze bezpečnejšiu, dostupnejšiu a ekologickejšiu energiu. Jeden z týchto návrhov bude zameraný na reformu koncepcie trhu s elektrinou.

Komisia bude medzitým úzko spolupracovať s Európskym parlamentom, konkrétne vytvorením kontaktnej skupiny pre dialóg v reálnom čase o núdzovej reakcii na energetickú krízu.

1.Spoločný nákup plynu a zaistenie našej bezpečnosti dodávok energie

Zatiaľ čo bude EÚ schopná čeliť nadchádzajúcej zime, musíme sa pripraviť na ďalšie možné prerušenie dodávok a položiť základy riadnych opatrení na budúcu zimu. Podľa súčasných prognóz by príliš nízke úrovne naplnenia zásobníkov v marci 2023 mohli v zime 2023 – 2024 vyústiť do prekérnej situácie. Zatiaľ čo vyššie úspory plynu Únii umožnia znížiť jej vystavenie vysokým dovozným cenám, mala by využiť aj svoj vplyv na trhu, aby zabezpečila plyn za globálne konkurencieschopné ceny.

Komisia zintenzívnila svoje styky so spoľahlivými dodávateľmi plynu a LNG. Uzatvorila dohody so Spojenými štátmi, s Kanadou, Nórskom, Azerbajdžanom, Egyptom a Izraelom. EÚ a Nórsko zriadili v októbri osobitnú skupinu na stabilizáciu trhov s energiou. V októbri sa navyše obnovil dialóg medzi EÚ a Alžírskom o energetike. Komisia bude naďalej koordinovať a zintenzívňovať spoluprácu so spoľahlivými partnermi.

EÚ bude pokračovať v spolupráci so svojimi partnermi v súlade so spoločným oznámením o vonkajšej energetickej angažovanosti EÚ v meniacom sa svete, a takisto posilňujeme našu angažovanosť a solidárnosť s krajinami západného Balkánu a Východného partnerstva, našimi najbližšími susedmi. Energetická platforma EÚ je otvorená našim partnerom z Energetického spoločenstva. Začiatkom tohto roka boli elektrizačné sústavy Ukrajiny a Moldavska zosynchronizované s kontinentálnou sieťou. Na začiatku tohto mesiaca bolo uvedené do prevádzky nový prepojovací plynovod medzi Bulharskom a Gréckom, ktoré bude dodávať plyn aj do Severného Macedónska a Srbska. Keďže celý región má pred sebou náročnú zimu v dôsledku energetickej vojny Ruska, toto úsilie by sa malo urýchliť, aby sa uvedený región viac začlenil do našej energetickej únie.

Komisia bude s podporou energetickej platformy EÚ zriadenej v apríli 2022 naďalej posilňovať dlhodobú spoluprácu so všetkými spoľahlivými dodávateľmi vrátane ich podpory s cieľom zvýšiť celosvetovú ťažbu plynu z existujúcich aj nových ložísk, a zároveň nahradiť ruský plyn, ako aj zabezpečiť neprerušený tok plynu, najmä LNG, do Európy. Takisto vytvára podmienky pre partnerstvá v oblasti vodíka, aby dosiahol cieľ plánu REPowerEU doviezť 10 miliónov ton čistého vodíka do roku 2030. Predmetom diskusií s medzinárodnými partnermi je aj cena plynu, ktorý dodávajú do Európy ako súčasť vzájomne prospešných dohôd.

Dnes navrhujeme vybaviť EÚ právnymi nástrojmi na spoločný nákup plynu. Platforma by mala v prvom rade koordinovať plnenie zásobníkov plynu v súlade s našimi cieľmi naplnenia. Odhaduje sa, že v nasledujúcich zimných obdobiach do roku 2025, vrátane zimy 2023 – 2024, v prípade úplného prerušenia ruských dodávok vznikne nezazmluvnený dopyt až do výšky 100 miliárd m3 ročne. Ak sa zásobníky na konci tejto zimy vyčerpajú, ich naplnenie na 90 % do novembra 2023, ako sa požaduje v nariadení EÚ o skladovaní plynu, môže byť náročnejšie, než túto zimu.